Malta lipp
Malta lipp on Malta Vabariigi ametlik lipp. Lipp võeti kasutusele (heisati ametlikult esimest korda) 21. septembril 1964. Kangas on jagatud vertikaalselt kaheks ühesuuruseks väljaks, vardapoolne on valge ja lehvipoolne punane (Pantone värviskaala järgi PMS 186). Vardapoolsesse ülanurka on paigutatud heraldika reeglite kohaselt punase ääristusega Georgi rist, mille andis Maltale Suurbritannia kuningas George VI 1942. aastal Teises maailmasõjas osutatud kangelaslikkuse ja rahva pühendumuse eest.